ΕΚΘΕΣΗ

σχετικά με τους ετήσιους λογαριασμούς της Κοινής Επιχείρησης «Ηλεκτρονικά συστατικά στοιχεία και συστήματα για την ευρωπαϊκή πρωτοπορία» για το οικονομικό έτος 2017, συνοδευόμενη από την απάντηση της Κοινής Επιχείρησης

(2018/C 452/04)

ΠΕΡΙΕΧΟΜΕΝΑ

Σημεία Σελίδα ΕΙΣΑΓΩΓΗ 1-10 28 Σύσταση της Κοινής Επιχείρησης ECSEL 1-2 28 Διακυβέρνηση 3-5 28 Στόχοι 6 28 Πόροι 7-9 28 Οι αξιολογήσεις της Επιτροπής 10 29 ΓΝΩΜΗ 11-28 29 Γνώμη σχετικά με την αξιοπιστία των λογαριασμών 12 29 Γνώμη σχετικά με τη νομιμότητα και κανονικότητα των εσόδων στα οποία βασίζονται οι λογαριασμοί 13 29 Στοιχεία για τη θεμελίωση γνώμης με επιφύλαξη σχετικά με τη νομιμότητα και κανονικότητα των πληρωμών στις οποίες βασίζονται οι λογαριασμοί 14-18 29 Γνώμη με επιφύλαξη σχετικά με τη νομιμότητα και κανονικότητα των πληρωμών στις οποίες βασίζονται οι λογαριασμοί 19 30 Αρμοδιότητες της διοίκησης και των υπευθύνων για τη διακυβέρνηση 20-22 30 Οι αρμοδιότητες του ελεγκτή όσον αφορά τον έλεγχο των λογαριασμών και των πράξεων στις οποίες αυτοί βασίζονται 23-28 31 ΔΗΜΟΣΙΟΝΟΜΙΚΗ ΚΑΙ ΧΡΗΜΑΤΟΟΙΚΟΝΟΜΙΚΗ ΔΙΑΧΕΙΡΙΣΗ 29-35 31 Εκτέλεση του προϋπολογισμού για το 2017 29 31 Πολυετής εκτέλεση του προϋπολογισμού στο πλαίσιο του 7ου ΠΠ 30 31 Πολυετής εκτέλεση του προϋπολογισμού στο πλαίσιο του προγράμματος «Ορίζων 2020» 31-35 32 ΕΣΩΤΕΡΙΚΕΣ ΔΙΚΛΙΔΕΣ ΕΛΕΓΧΟΥ 36-37 32 Διοικητικές διαδικασίες 36-37 32 ΑΛΛΑ ΘΕΜΑΤΑ 38 32 Μόχλευση εισφορών από μέλη του κλάδου 38 32 ΠΛΗΡΟΦΟΡΙΕΣ ΣΧΕΤΙΚΑ ΜΕ ΤΙΣ ΑΞΙΟΛΟΓΗΣΕΙΣ ΤΗΣ ΕΠΙΤΡΟΠΗΣ 39-40 33 ΠΑΡΑΡΤΗΜΑ — ΠΑΡΑΚΟΛΟΥΘΗΣΗ ΤΩΝ ΣΧΟΛΙΩΝ ΠΡΟΗΓΟΥΜΕΝΩΝ ΕΤΩΝ 34 ΑΠΑΝΤΗΣΗ ΤΗΣ ΚΟΙΝΗΣ ΕΠΙΧΕΙΡΗΣΗΣ 35

ΕΙΣΑΓΩΓΗ

Σύσταση της Κοινής Επιχείρησης ECSEL

1. Η Κοινή Επιχείρηση «Ηλεκτρονικά συστατικά στοιχεία και συστήματα για την ευρωπαϊκή πρωτοπορία» (εφεξής «η Κοινή Επιχείρηση ECSEL»), με έδρα στις Βρυξέλλες, συστάθηκε τον Μάιο του 2014 ( 1 ) και για το διάστημα έως την 31η Δεκεμβρίου 2024. Η Κοινή Επιχείρηση ECSEL αντικατέστησε και διαδέχθηκε τις Κοινές Επιχειρήσεις ENIAC και ARTEMIS, οι οποίες έκλεισαν στις 26 Ιουνίου 2014. Η Κοινή Επιχείρηση ECSEL άρχισε να λειτουργεί αυτόνομα στις 27 Ιουνίου 2014.

2. Η Κοινή Επιχείρηση ECSEL είναι σύμπραξη δημόσιου-ιδιωτικού τομέα με σκοπό την έρευνα στη νανοηλεκτρονική και τα ενσωματωμένα συστήματα υπολογιστών. Τα ιδρυτικά μέλη της Κοινής Επιχείρησης είναι η Ευρωπαϊκή Ένωση (ΕΕ), εκπροσωπούμενη από την Επιτροπή, τα κράτη που μετέχουν στην Κοινή Επιχείρηση ECSEL ( 2 ) και τρεις ενώσεις του κλάδου (AENEAS, ARTEMISIA και EPoSS), οι οποίες εκπροσωπούν εταιρείες και ερευνητικούς οργανισμούς που δραστηριοποιούνται στους τομείς των ενσωματωμένων και κυβερνοφυσικών συστημάτων, της ενσωμάτωσης έξυπνων συστημάτων και της μικρο-/νανοηλεκτρονικής.

Διακυβέρνηση

3. Η δομή διακυβέρνησης της Κοινής Επιχείρησης ECSEL περιλαμβάνει το διοικητικό συμβούλιο, τον εκτελεστικό διευθυντή, το συμβούλιο δημόσιων αρχών και το συμβούλιο ιδιωτικών μελών.

4. Το διοικητικό συμβούλιο απαρτίζεται από εκπροσώπους των μελών της Κοινής Επιχείρησης. Έχει τη συνολική ευθύνη για τη στρατηγική κατεύθυνση και τη λειτουργία της Κοινής Επιχείρησης ECSEL και επιβλέπει την υλοποίηση των δραστηριοτήτων της. Ο εκτελεστικός διευθυντής είναι υπεύθυνος για την καθημερινή διαχείριση της Κοινής Επιχείρησης.

5. Το συμβούλιο δημόσιων αρχών απαρτίζεται από έναν εκπρόσωπο της Επιτροπής και έναν εκπρόσωπο από κάθε μετέχον κράτος. Αποφασίζει σχετικά με την κατανομή της δημόσιας χρηματοδότησης στις επιλεγόμενες προτάσεις. Το συμβούλιο ιδιωτικών μελών απαρτίζεται από εκπροσώπους των ιδιωτικών μελών της Κοινής Επιχείρησης ECSEL και καταρτίζει το σχέδιο του πολυετούς στρατηγικού θεματολογίου για την έρευνα και την καινοτομία.

Στόχοι

6. Κύριος στόχος της Κοινής Επιχείρησης ECSEL είναι να συμβάλει στην ανάπτυξη μιας ισχυρής και παγκοσμίως ανταγωνιστικής βιομηχανίας ηλεκτρονικών συστατικών στοιχείων και συστημάτων στην ΕΕ. Στόχος της είναι επίσης να διασφαλίσει τη διαθεσιμότητα ηλεκτρονικών συστατικών στοιχείων και συστημάτων για βασικές αγορές και για την αντιμετώπιση κοινωνικών προκλήσεων, καθώς και να διατηρήσει και να αυξήσει τη δυνατότητα κατασκευής ημιαγωγών και έξυπνων συστημάτων στην Ευρώπη. Η Κοινή Επιχείρηση επιδιώκει να ευθυγραμμίσει τις διάφορες στρατηγικές μεταξύ των κρατών μελών με σκοπό να προσελκύσει ιδιωτικές επενδύσεις και να συμβάλει στην αποτελεσματικότητα της δημόσιας στήριξης αποτρέποντας την άσκοπη αλληλοεπικάλυψη και τον κατακερματισμό των προσπαθειών, καθώς και διευκολύνοντας τη συμμετοχή φορέων που ασχολούνται με τη συναφή έρευνα και την καινοτομία.

Πόροι

7. Η μέγιστη εισφορά της ΕΕ στις δραστηριότητες της Κοινής Επιχείρησης ECSEL ανέρχεται σε 1 185 εκατομμύρια ευρώ και χρηματοδοτείται από το πρόγραμμα «Ορίζων 2020» ( 3 ) . Τα κράτη που μετέχουν στην Κοινή Επιχείρηση εισφέρουν τουλάχιστον αντίστοιχο ποσό ( 4 ) . Οι εισφορές των μελών του κλάδου πρέπει να ανέλθουν σε τουλάχιστον 1 657,5 εκατομμύρια ευρώ ( 5 )

8. Οι διοικητικές δαπάνες της Κοινής Επιχείρησης ECSEL πρέπει να καλύπτονται από εισφορές σε χρήμα των μελών ως εξής: κατ’ ανώτατο όριο 15,3 εκατομμύρια ευρώ από την ΕΕ και το 1 % του αθροίσματος των συνολικών δαπανών όλων των έργων από τα μέλη του κλάδου (τουλάχιστον 19,7 εκατομμύρια ευρώ και έως 48 εκατομμύρια ευρώ κατ’ ανώτατο όριο) ( 6 )

9. Το 2017 ο οριστικός προϋπολογισμός πληρωμών της Κοινής Επιχείρησης ECSEL ανήλθε σε 290,1 εκατομμύρια ευρώ (έναντι 244 εκατομμυρίων ευρώ το 2016). Στις 31 Δεκεμβρίου 2017, η Κοινή Επιχείρηση απασχολούσε 29 υπαλλήλους (έναντι 29 το 2016) ( 7 )

Οι αξιολογήσεις της Επιτροπής

10. Η Επιτροπή ολοκλήρωσε την τελική αξιολόγηση των δραστηριοτήτων της Κοινής Επιχείρησης στο πλαίσιο του 7ου ΠΠ και την ενδιάμεση αξιολόγηση των δραστηριοτήτων της στο πλαίσιο του προγράμματος «Ορίζων 2020» τον Ιούνιο του 2017, και στη συνέχεια καταρτίστηκαν από την Κοινή Επιχείρηση σχέδια δράσης για την υλοποίηση των συστάσεων που διατυπώθηκαν κατά την αξιολόγηση. Με την ευκαιρία αυτή, περιλαμβάνουμε στην παρούσα έκθεση ενότητα που πραγματεύεται τα σχέδια δράσης που εκπόνησε η Κοινή Επιχείρηση ως απάντηση στις αξιολογήσεις, η οποία προορίζεται μόνο για ενημερωτικούς σκοπούς και δεν αποτελεί μέρος της ελεγκτικής γνώμης ή των παρατηρήσεων μας.

ΓΝΩΜΗ 11. Υποβάλαμε σε έλεγχο: α) τους λογαριασμούς της Κοινής Επιχείρησης, οι οποίοι περιλαμβάνουν τις οικονομικές καταστάσεις (8) και τις εκθέσεις σχετικά με την εκτέλεση του προϋπολογισμού (9) για το οικονομικό έτος που έληξε την 31η Δεκεμβρίου 2017, καθώς και β) τη νομιμότητα και κανονικότητα των πράξεων στις οποίες βασίζονται οι εν λόγω λογαριασμοί, όπως ορίζει το άρθρο 287 της Συνθήκης για τη λειτουργία της Ευρωπαϊκής Ένωσης (ΣΛΕΕ). Γνώμη σχετικά με την αξιοπιστία των λογαριασμών 12. Κατά τη γνώμη μας, οι λογαριασμοί της Κοινής Επιχείρησης για το οικονομικό έτος που έληξε την 31η Δεκεμβρίου 2017 παρέχουν ακριβοδίκαιη εικόνα, από κάθε ουσιώδη πλευρά, της οικονομικής κατάστασης της Κοινής Επιχείρησης την 31η Δεκεμβρίου 2017, των αποτελεσμάτων των πράξεών της, των ταμειακών ροών της και των μεταβολών του καθαρού ενεργητικού για το οικονομικό έτος που έληξε την ημερομηνία αυτή, σύμφωνα με τον δημοσιονομικό κανονισμό της και τους λογιστικούς κανόνες που ενέκρινε ο υπόλογος της Επιτροπής. Οι κανόνες αυτοί βασίζονται στα διεθνώς αποδεκτά λογιστικά πρότυπα για τον δημόσιο τομέα. Γνώμη σχετικά με τη νομιμότητα και κανονικότητα των εσόδων στα οποία βασίζονται οι λογαριασμοί 13. Κατά τη γνώμη μας, τα έσοδα στα οποία βασίζονται οι λογαριασμοί για το οικονομικό έτος που έληξε την 31η Δεκεμβρίου 2017 είναι, από κάθε ουσιώδη πλευρά, νόμιμα και κανονικά. Στοιχεία για τη θεμελίωση γνώμης με επιφύλαξη σχετικά με τη νομιμότητα και κανονικότητα των πληρωμών στις οποίες βασίζονται οι λογαριασμοί 14. Η Κοινή Επιχείρηση ECSEL έχει αναλάβει τα έργα των Κοινών Επιχειρήσεων ARTEMIS και ENIAC που είχαν δρομολογηθεί στο πλαίσιο του 7ου ΠΠ. Οι πληρωμές που πραγματοποιήθηκαν από την Κοινή Επιχείρηση ECSEL όσον αφορά τα έργα αυτά το 2017, βάσει πιστοποιητικών αποδοχής δαπανών εκδοθέντων από τις εθνικές αρχές χρηματοδότησης (ΕΑΧ) των κρατών που μετέχουν στην Κοινή Επιχείρηση, ανήλθαν σε 76,4 εκατομμύρια ευρώ (έναντι 118 εκατομμυρίων ευρώ το 2016), ποσό που αντιστοιχεί στο 32 % (έναντι 54 % το 2016) του συνόλου των επιχειρησιακών πληρωμών που πραγματοποίησε η Κοινή Επιχείρηση το 2017. 15. Οι διοικητικές συμφωνίες τις οποίες είχαν συνάψει οι Κοινές Επιχειρήσεις ARTEMIS και ENIAC με τις ΕΑΧ εξακολουθούν να ισχύουν, δεδομένου ότι οι εν λόγω Κοινές Επιχειρήσεις συγχωνεύθηκαν και δημιούργησαν την Κοινή Επιχείρηση ECSEL. Στο πλαίσιο των εν λόγω συμφωνιών, οι ΕΑΧ διενεργούν κατασταλτικούς ελέγχους των πληρωμών που πραγματοποιούνται στο πλαίσιο των έργων του 7ου ΠΠ για λογαριασμό της Κοινής Επιχείρησης. Όσον αφορά τον έλεγχο των δηλώσεων δαπανών για τα έργα, η στρατηγική κατασταλτικών ελέγχων των Κοινών Επιχειρήσεων ARTEMIS και ENIAC στηρίχθηκε σε μεγάλο βαθμό στις ΕΑΧ ( 10 ) 16. Η Κοινή Επιχείρηση ECSEL έχει ήδη προβεί σε ενέργειες για την αξιολόγηση της διενέργειας των κατασταλτικών ελέγχων από τις ΕΑΧ και έχει λάβει από αυτές γραπτές δηλώσεις στις οποίες βεβαιώνεται ότι η εφαρμογή των εθνικών διαδικασιών παρέχει εύλογη διασφάλιση ως προς τη νομιμότητα και κανονικότητα των πράξεων. Ωστόσο, οι σημαντικές διαφορές στις μεθόδους και τις διαδικασίες που εφαρμόζουν οι ΕΑΧ δεν επιτρέπουν στην Κοινή Επιχείρηση ECSEL να υπολογίσει ένα ενιαίο, αξιόπιστο και σταθμισμένο ποσοστό σφάλματος ή υπολειπόμενο ποσοστό σφάλματος. 17. Ως εκ τούτου, το Συνέδριο δεν είναι σε θέση να αξιολογήσει κατά πόσον οι κατασταλτικοί έλεγχοι λειτουργούν αποτελεσματικά, ούτε κατά πόσον αυτή η βασική δικλίδα ελέγχου παρέχει επαρκή διασφάλιση ως προς τη νομιμότητα και κανονικότητα των πράξεων στις οποίες βασίζονται οι λογαριασμοί που αφορούν τα έργα στο πλαίσιο του 7ου ΠΠ ( 11 ) 18. Το ζήτημα των διαφορών στις μεθόδους και τις διαδικασίες που εφαρμόζουν οι ΕΑΧ δεν έχει πλέον σημασία για την υλοποίηση έργων στο πλαίσιο του «Ορίζων 2020», δεδομένου ότι αρμόδια για τους κατασταλτικούς ελέγχους είναι η Κοινή Υπηρεσία Ελέγχου της Επιτροπής (CAS) ( 12 ) . Το 2017, η Κοινή Επιχείρηση –από κοινού με την Κοινή Υπηρεσία Ελέγχου (CAS) της ΓΔ Έρευνας και Καινοτομίας– δρομολόγησε τον πρώτο κατασταλτικό έλεγχο επί τυχαίου δείγματος αιτήσεων ενδιάμεσης πληρωμής του προγράμματος «Ορίζων 2020», του οποίου όμως τα αποτελέσματα πρόκειται να αναφερθούν στην ετήσια έκθεση δραστηριοτήτων της Κοινής Επιχείρησης για το έτος 2018. Γνώμη με επιφύλαξη σχετικά με τη νομιμότητα και κανονικότητα των πληρωμών στις οποίες βασίζονται οι λογαριασμοί 19. Κατά τη γνώμη μας, με την εξαίρεση των πιθανών επιπτώσεων του ζητήματος που περιγράφεται στα σημεία 14 έως 18, οι πληρωμές στις οποίες βασίζονται οι λογαριασμοί για το οικονομικό έτος που έληξε την 31η Δεκεμβρίου 2017 είναι, από κάθε ουσιώδη πλευρά, νόμιμες και κανονικές. Αρμοδιότητες της διοίκησης και των υπευθύνων για τη διακυβέρνηση 20. Σύμφωνα με τα άρθρα 310 έως 325 της ΣΛΕΕ και τον δημοσιονομικό κανονισμό της Κοινής Επιχείρησης, η διοίκηση φέρει την ευθύνη για την κατάρτιση και την παρουσίαση των λογαριασμών βάσει των διεθνώς αποδεκτών λογιστικών προτύπων για τον δημόσιο τομέα, καθώς και για τη νομιμότητα και κανονικότητα των πράξεων στις οποίες αυτοί βασίζονται. Η ευθύνη αυτή περιλαμβάνει τον σχεδιασμό, την εφαρμογή και τη διατήρηση εσωτερικών δικλίδων ελέγχου με σκοπό την κατάρτιση και παρουσίαση οικονομικών καταστάσεων οι οποίες να μην περιέχουν ουσιώδεις ανακρίβειες, οφειλόμενες σε απάτη ή σφάλμα. Επίσης, η διοίκηση είναι υπεύθυνη να διασφαλίζει ότι οι δραστηριότητες, οι χρηματοοικονομικές πράξεις και οι πληροφορίες που παρουσιάζονται στις οικονομικές καταστάσεις συμμορφώνονται με τους κανόνες που τις διέπουν. Η διοίκηση της Κοινής Επιχείρησης φέρει την τελική ευθύνη για τη νομιμότητα και κανονικότητα των πράξεων στις οποίες βασίζονται οι λογαριασμοί. 21. Κατά την κατάρτιση των λογαριασμών, η διοίκηση είναι υπεύθυνη για την αξιολόγηση της δυνατότητας της Κοινής Επιχείρησης να διατηρηθεί ως συνεχιζόμενη δραστηριότητα, για τη γνωστοποίηση, κατά περίπτωση, ζητημάτων που αφορούν τη συνέχιση της δραστηριότητάς της και, τέλος, για την τήρηση λογιστικής βάσει της αρχής της συνέχισης της δραστηριότητας. 22. Οι υπεύθυνοι για τη διακυβέρνηση είναι επιφορτισμένοι με την επίβλεψη της διαδικασίας υποβολής των χρηματοοικονομικών εκθέσεων της Κοινής Επιχείρησης. Οι αρμοδιότητες του ελεγκτή όσον αφορά τον έλεγχο των λογαριασμών και των πράξεων στις οποίες αυτοί βασίζονται 23. Στόχος μας είναι, αφενός, να αποκομίζουμε εύλογη βεβαιότητα τόσο σχετικά με την απουσία ουσιωδών ανακριβειών στους λογαριασμούς της Κοινής Επιχείρησης όσο και σχετικά με τη νομιμότητα και κανονικότητα των πράξεων στις οποίες αυτοί βασίζονται και, αφετέρου, βάσει του ελέγχου που διενεργούμε, να παρέχουμε στο Ευρωπαϊκό Κοινοβούλιο και το Συμβούλιο ή στην εκάστοτε αρμόδια για την απαλλαγή αρχή δήλωση τόσο ως προς την αξιοπιστία των λογαριασμών όσο και ως προς τη νομιμότητα και κανονικότητα των πράξεων στις οποίες αυτοί βασίζονται. Εύλογη βεβαιότητα σημαίνει βεβαιότητα υψηλού βαθμού, χωρίς όμως αυτό να αποτελεί εγγύηση ότι, οσάκις υπάρχει ουσιώδης ανακρίβεια ή μη συμμόρφωση, αυτή θα εντοπίζεται πάντοτε με τον έλεγχο. Η ανακρίβεια και η μη συμμόρφωση μπορεί να οφείλονται σε απάτη ή σφάλμα, θεωρούνται δε ουσιώδεις, εάν εύλογα πιθανολογείται ότι, είτε από κοινού είτε έκαστη μεμονωμένα, θα επηρέαζαν τις οικονομικές αποφάσεις των χρηστών που βασίζονται σε αυτούς τους λογαριασμούς. 24. Ο έλεγχος συνεπάγεται την εφαρμογή διαδικασιών για τη συγκέντρωση αποδεικτικών στοιχείων ελέγχου σχετικά με τα ποσά και τις πληροφορίες που δημοσιοποιούνται στους λογαριασμούς, καθώς και σχετικά με τη νομιμότητα και κανονικότητα των πράξεων στις οποίες αυτοί βασίζονται. Η επιλογή των διαδικασιών επαφίεται στην κρίση του ελεγκτή, συμπεριλαμβανομένης της εκτίμησης των κινδύνων ύπαρξης ουσιωδών ανακριβειών στους λογαριασμούς και ουσιώδους μη συμμόρφωσης των σχετικών πράξεων με τις απαιτήσεις του νομικού πλαισίου της Ευρωπαϊκής Ένωσης, οφειλόμενων σε απάτη ή σφάλμα. Κατά την εκτίμηση των κινδύνων αυτών, εξετάζονται οι εσωτερικές δικλίδες ελέγχου που αφορούν την κατάρτιση και την ακριβοδίκαιη παρουσίαση των λογαριασμών, καθώς και τη νομιμότητα και κανονικότητα των σχετικών πράξεων, προκειμένου να σχεδιαστούν οι αρμόζουσες στις περιστάσεις ελεγκτικές διαδικασίες, αλλά όχι προκειμένου να διατυπωθεί γνώμη σχετικά με την αποτελεσματικότητα των εσωτερικών δικλίδων ελέγχου. Επίσης, ο έλεγχος περιλαμβάνει αξιολόγηση της καταλληλότητας των λογιστικών πολιτικών που ακολουθούνται και του ευλόγου των λογιστικών εκτιμήσεων της διοίκησης, καθώς και αξιολόγηση της συνολικής παρουσίασης των λογαριασμών. 25. Όσον αφορά τα έσοδα, επαληθεύουμε την επιχορήγηση που λαμβάνεται από την Επιτροπή και αξιολογούμε τις διαδικασίες που ακολουθεί η Κοινή Επιχείρηση για την είσπραξη τελών και άλλων εσόδων. 26. Όσον αφορά τις δαπάνες, εξετάζουμε τις πράξεις πληρωμών αφού πραγματοποιηθούν, καταχωριστούν και εγκριθούν οι δαπάνες. Η εξέταση αυτή καλύπτει όλες τις κατηγορίες πληρωμών (συμπεριλαμβανομένων εκείνων που πραγματοποιούνται για την αγορά στοιχείων ενεργητικού) κατά τη χρονική στιγμή της εκτέλεσής τους. 27. Για την κατάρτιση της παρούσας έκθεσης και γνώμης, λάβαμε υπόψη τις ελεγκτικές εργασίες του ανεξάρτητου εξωτερικού ελεγκτή επί των λογαριασμών της Κοινής Επιχείρησης, όπως ορίζει το άρθρο 208, παράγραφος 4, του δημοσιονομικού κανονισμού της ΕΕ ( 13 )

28. Τα σχόλια που ακολουθούν δεν θέτουν υπό αμφισβήτηση τις γνώμες του Συνεδρίου.

ΔΗΜΟΣΙΟΝΟΜΙΚΗ ΚΑΙ ΧΡΗΜΑΤΟΟΙΚΟΝΟΜΙΚΗ ΔΙΑΧΕΙΡΙΣΗ

Εκτέλεση του προϋπολογισμού για το 2017

29. Ο οριστικός προϋπολογισμός του 2017 περιλάμβανε πιστώσεις ανάληψης υποχρεώσεων, ύψους 183,9 εκατομμυρίων ευρώ, και πιστώσεις πληρωμών, ύψους 290,1 εκατομμυρίων ευρώ. Τα ποσοστά εκτέλεσης των πιστώσεων ανάληψης υποχρεώσεων και των πιστώσεων πληρωμών ήταν 98 % και 83 % αντίστοιχα.

Πολυετής εκτέλεση του προϋπολογισμού στο πλαίσιο του 7ου ΠΠ

30. Κατά το κλείσιμό τους τον Ιούνιο του 2014, οι Κοινές Επιχειρήσεις ARTEMIS και ENIAC είχαν αναλάβει υποχρεώσεις ύψους 623 εκατομμυρίων ευρώ (ARTEMIS: 181 εκατομμύρια ευρώ, ENIAC: 442 εκατομμύρια ευρώ) για επιχειρησιακές δραστηριότητες που θα χρηματοδοτούνταν στο πλαίσιο του 7ου ΠΠ. Μέχρι το τέλος του 2017, οι σχετικές πληρωμές που είχαν καταχωριστεί στους λογαριασμούς της Κοινής Επιχείρησης ECSEL ανέρχονταν σε 488 εκατομμύρια ευρώ (ARTEMIS: 148 εκατομμύρια ευρώ, ENIAC: 340 εκατομμύρια ευρώ).

Πολυετής εκτέλεση του προϋπολογισμού στο πλαίσιο του προγράμματος «Ορίζων 2020»

31. Από το ανώτατο ποσό των 1 185 εκατομμυρίων ευρώ των πόρων που θα διατεθούν στην Κοινή Επιχείρηση ECSEL στο πλαίσιο του «Ορίζων 2020» καθ’ όλη τη διάρκεια λειτουργίας της, μέχρι το τέλος του 2017 η ΕΕ είχε συνεισφέρει σε χρήμα συνολικό ποσό 377 εκατομμυρίων ευρώ.

32. Τα 28 κράτη που μετέχουν στην Κοινή Επιχείρηση υποχρεούνται να καταβάλλουν οικονομικές εισφορές για τις επιχειρησιακές δαπάνες της ύψους τουλάχιστον 1 170 εκατομμυρίων ευρώ. Στο τέλος του 2017, τα μετέχοντα κράτη που έλαβαν μέρος στις προσκλήσεις υποβολής προτάσεων του 2014, του 2015 και του 2016 (19, 21 και 24 κράτη αντίστοιχα) προέβησαν σε αναλήψεις υποχρεώσεων ύψους 404 εκατομμυρίων ευρώ και σε πληρωμές ύψους 150,5 εκατομμυρίων ευρώ (13 % των συνολικών απαιτούμενων εισφορών). Ανεξάρτητα από το πρώιμο στάδιο στο οποίο βρίσκεται η υλοποίηση των έργων στο πλαίσιο του προγράμματος «Ορίζων 2020», το προφανώς χαμηλό επίπεδο των εισφορών των μετεχόντων κρατών συνδέεται με το γεγονός ότι ορισμένα από αυτά αναγνωρίζουν και δηλώνουν τις δαπάνες μόλις ολοκληρωθεί το έργο που υποστηρίζουν.

33. Από τις ύψους 1 657,5 εκατομμυρίων ευρώ εισφορές που αναμένεται να καταβάλουν τα μέλη του κλάδου για τις δραστηριότητες της Κοινής Επιχείρησης, στο τέλος του 2017, βάσει εκτιμήσεων της Κοινής Επιχείρησης, είχαν πραγματοποιήσει εισφορές σε είδος αξίας 421 εκατομμυρίων ευρώ.

34. Κατά συνέπεια, έως το τέλος του 2017, το σύνολο των εισφορών από τα μέλη του κλάδου ανερχόταν σε 421 εκατομμύρια ευρώ, έναντι της ύψους 377 εκατομμυρίων ευρώ εισφοράς σε χρήμα της ΕΕ.

35. Επί του συνολικού επιχειρησιακού και διοικητικού προϋπολογισμού ύψους 1 204,7 εκατομμυρίων ευρώ ( 14 ) της Κοινής Επιχείρησης ECSEL, μέχρι το τέλος του 2017 η Κοινή Επιχείρηση προέβη σε αναλήψεις υποχρεώσεων ύψους 455 εκατομμυρίων ευρώ και σε πληρωμές ύψους 314 εκατομμυρίων ευρώ, κυρίως πληρωμές προχρηματοδότησης για την πρώτη σειρά έργων του προγράμματος «Ορίζων 2020».

ΕΣΩΤΕΡΙΚΕΣ ΔΙΚΛΙΔΕΣ ΕΛΕΓΧΟΥ

Διοικητικές διαδικασίες

36. Το 2017 εντοπίσαμε σημαντικές αδυναμίες στη διαχείριση των διαδικασιών σύναψης συμβάσεων για την παροχή διοικητικών υπηρεσιών (π.χ. επιλογή ακατάλληλης διαδικασίας σύναψης συμβάσεων, ελλιπής ορισμός των προς παροχή υπηρεσιών, καθυστερημένη υπογραφή τροποποιήσεων).

37. Επιπλέον, το 2017 η Κοινή Επιχείρηση δεν τεκμηρίωσε επαρκώς στο μητρώο εξαιρέσεών της τις παρακάμψεις των δικλίδων ελέγχου από πλευράς της διοίκησης ή τις αποκλίσεις από τις καθιερωμένες διεργασίες και διαδικασίες. Η κατάσταση αυτή επηρεάζει την ικανότητα της διοίκησης να διασφαλίζει την αποτελεσματικότητα των διαδικασιών εσωτερικού ελέγχου και να αντιμετωπίζει γρήγορα τυχόν διαδικαστικές ελλείψεις.

ΑΛΛΑ ΘΕΜΑΤΑ

Μόχλευση εισφορών από μέλη του κλάδου

38. Ένας από τους κύριους στόχους της Κοινής Επιχείρησης είναι η μόχλευση εισφορών από τα μέλη του κλάδου στον τομέα δραστηριότητάς της. Ο ελάχιστος συντελεστής μόχλευσης που πρέπει να επιτευχθεί, σύμφωνα με τον ιδρυτικό κανονισμό της Κοινής Επιχείρησης, είναι 1,42 ( 15 ) . Εάν ληφθεί υπόψη το σύνολο της δημόσιας χρηματοδότησης –τόσο από το πρόγραμμα «Ορίζων 2020» όσο και από τα μετέχοντα κράτη– ο ελάχιστος συντελεστής μόχλευσης είναι 0,7 ( 16 )

ΠΛΗΡΟΦΟΡΙΕΣ ΣΧΕΤΙΚΑ ΜΕ ΤΙΣ ΑΞΙΟΛΟΓΗΣΕΙΣ ΤΗΣ ΕΠΙΤΡΟΠΗΣ

39. Η τελική αξιολόγηση της Επιτροπής όσον αφορά τις Κοινές Επιχειρήσεις ARTEMIS και ENIAC στο πλαίσιο του 7ου ΠΠ κάλυψε την περίοδο 2008-2013 ( 17 ) , ενώ η ενδιάμεση αξιολόγηση σχετικά με την Κοινή Επιχείρηση ECSEL στο πλαίσιο του προγράμματος «Ορίζων 2020» κάλυψε την περίοδο 2014-2016 ( 18 ) . Οι αξιολογήσεις πραγματοποιήθηκαν με τη συνδρομή ανεξάρτητων εμπειρογνωμόνων, όπως προβλέπουν οι κανονισμοί του Συμβουλίου για τις Κοινές Επιχειρήσεις ( 19 ) , και κάλυψαν τις επιδόσεις των Κοινών Επιχειρήσεων όσον αφορά τη συνάφεια, την αποδοτικότητα, την αποτελεσματικότητα, τη συνοχή και την προστιθέμενη αξία της ΕΕ, ενώ εξετάστηκαν επίσης ο ανοικτός χαρακτήρας και η διαφάνεια, καθώς και η ποιότητα της έρευνας. Τα αποτελέσματα της αξιολόγησης συνεκτιμήθηκαν στο πλαίσιο της έκθεσης που υπέβαλε η Επιτροπή στο Ευρωπαϊκό Κοινοβούλιο και το Συμβούλιο τον Οκτώβριο του 2017 ( 20 )

40. Σε συνέχεια των συστάσεων που διατύπωσαν οι αξιολογητές ( 21 ) , η Κοινή Επιχείρηση κατήρτισε σχέδιο δράσης, το οποίο εγκρίθηκε από το διοικητικό συμβούλιο της Κοινής Επιχείρησης ECSEL τον Απρίλιο του 2018. Το σχέδιο δράσης περιλαμβάνει ένα ευρύ φάσμα δράσεων που πρέπει να υλοποιήσει η Κοινή Επιχείρηση ( 22 ) , σε σχέση με τις οποίες έχει ήδη δρομολογηθεί μια σειρά δραστηριοτήτων ( 23 ) . Στην πλειονότητά τους, οι δράσεις πρέπει να υλοποιηθούν το 2018 και το 2019, ενώ ορισμένες εξ αυτών κρίθηκε ότι δεν εμπίπτουν στο πεδίο δραστηριότητας της Κοινής Επιχείρησης ECSEL ( 24 )

Η παρούσα έκθεση εγκρίθηκε από το τμήμα IV, του οποίου προεδρεύει ο Neven MATES, Μέλος του Ελεγκτικού Συνεδρίου, στο Λουξεμβούργο, κατά τη συνεδρίασή του της 2ας Οκτωβρίου 2018. Για το Ελεγκτικό Συνέδριο Klaus-Heiner LEHNE Πρόεδρος

(1) Κανονισμός (ΕΕ) αριθ. 561/2014 του Συμβουλίου, της 6ης Μαΐου 2014, για τη σύσταση της Κοινής Επιχείρησης ECSEL (ΕΕ L 169 της 7.6.2014, σ. 152).

(2) Αυστρία, Βέλγιο, Βουλγαρία, Τσεχική Δημοκρατία, Δανία, Εσθονία, Φινλανδία, Γαλλία, Γερμανία, Ελλάδα, Ουγγαρία, Ιρλανδία, Ισραήλ, Ιταλία, Λετονία, Λιθουανία, Λουξεμβούργο, Μάλτα, Κάτω Χώρες, Νορβηγία, Πολωνία, Πορτογαλία, Ρουμανία, Σλοβακία, Σλοβενία, Ισπανία, Σουηδία και Ηνωμένο Βασίλειο.

(3) Άρθρο 3, παράγραφος 1, του κανονισμού (ΕΕ) αριθ. 561/2014.

(4) Άρθρο 4, παράγραφος 1, του κανονισμού (ΕΕ) αριθ. 561/2014.

(5) Άρθρο 4, παράγραφος 2, του κανονισμού (ΕΕ) αριθ. 561/2014.

(6) Άρθρο 16, παράγραφος 2, του καταστατικού της Κοινής Επιχείρησης ECSEL [παράρτημα I του κανονισμού (ΕΕ) αριθ. 561/2014]. Σύμφωνα με το άρθρο 19 του ίδιου κανονισμού, οι ακόλουθες πρόσθετες εισφορές για την κάλυψη των διοικητικών δαπανών της Κοινής Επιχείρησης ECSEL καταβλήθηκαν κατά την περίοδο 2014-2017 για την ολοκλήρωση των δράσεων που έχουν δρομολογηθεί δυνάμει του κανονισμού (ΕΚ) αριθ. 72/2008 του Συμβουλίου, της 20ής Δεκεμβρίου 2007, για τη σύσταση της Κοινής Επιχείρησης ENIAC (ΕΕ L 30 της 4.2.2008, σ. 21) και του κανονισμού (ΕΚ) αριθ. 74/2008 του Συμβουλίου, της 20ής Δεκεμβρίου 2007, σχετικά με τη σύσταση της Κοινής Επιχείρησης ARTEMIS για την υλοποίηση κοινών τεχνολογικών πρωτοβουλιών στα ενσωματωμένα συστήματα υπολογιστών (ΕΕ L 30 της 4.2.2008, σ. 52): α) 2 050 000 ευρώ από την ΕΕ, β) 1 430 000 ευρώ από την ένωση AENEAS και γ) 975 000 ευρώ από την ένωση ARTEMISIA.

(7) Περισσότερες πληροφορίες σχετικά με τις δραστηριότητες της Κοινής Επιχείρησης διατίθενται στον ιστότοπό της: www.ecsel-ju.eu.

(8) Οι οικονομικές καταστάσεις περιλαμβάνουν τον ισολογισμό, την κατάσταση οικονομικών αποτελεσμάτων, την κατάσταση ταμειακών ροών, την κατάσταση μεταβολών του καθαρού ενεργητικού, καθώς και σύνοψη των κύριων λογιστικών πολιτικών και άλλες επεξηγηματικές σημειώσεις.

(9) Οι καταστάσεις σχετικά με την εκτέλεση του προϋπολογισμού περιλαμβάνουν τις καταστάσεις που παρουσιάζουν συγκεντρωτικά το σύνολο των πράξεων του προϋπολογισμού και τις σχετικές επεξηγηματικές σημειώσεις.

(10) Σύμφωνα με τη στρατηγική κατασταλτικών ελέγχων των Κοινών Επιχειρήσεων ARTEMIS και ENIAC, η Κοινή Επιχείρηση ECSEL οφείλει να αξιολογεί τουλάχιστον άπαξ ετησίως αν τα πληροφοριακά στοιχεία που της διαβιβάζουν τα κράτη μέλη τής παρέχουν επαρκή διασφάλιση όσον αφορά τη νομιμότητα και κανονικότητα των εκτελούμενων πράξεων.

(11) Βλέπε επίσης κεφάλαιο X της ετήσιας έκθεσης δραστηριοτήτων για το 2017 της Κοινής Επιχείρησης ECSEL.

(12) Άρθρο 13, παράγραφος 2, του κανονισμού (ΕΕ) αριθ. 561/2014.

(13) Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012 , σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).

(14) Το ποσό αυτό περιλαμβάνει τη μέγιστη εισφορά σε χρήμα της ΕΕ στις επιχειρησιακές και διοικητικές δαπάνες της Κοινής Επιχείρησης (1 185 εκατομμύρια ευρώ) και την εισφορά σε χρήμα των μελών του κλάδου στις διοικητικές δαπάνες της Κοινής Επιχείρησης (19,7 εκατομμύρια ευρώ).

(15) Η ελάχιστη εισφορά σε είδος των μελών του κλάδου στις επιχειρησιακές δραστηριότητες της Κοινής Επιχείρησης (1 657,5 εκατομμύρια ευρώ) διά της μέγιστης εισφοράς σε χρήμα της ΕΕ στην Κοινή Επιχείρηση (1 185 εκατομμύρια ευρώ).

(16) Η ελάχιστη εισφορά σε είδος των μελών του κλάδου στις επιχειρησιακές δραστηριότητες της Κοινής Επιχείρησης (1 657,5 εκατομμύρια ευρώ) διά των συνολικών εισφορών της ΕΕ και των μετεχόντων κρατών στην Κοινή Επιχείρηση (2 355 εκατομμύρια ευρώ).

(17) Final evaluation of the ARTEMIS and ENIAC Joint Undertakings operating under FP7. https://ec.europa.eu/research/evaluations/pdf/artemis-eniac.pdf

(18) Interim evaluation of the ECSEL Joint Undertaking (2014-2016) operating under Horizon 2020. https://ec.europa.eu/research/evaluations/pdf/ecsel.pdf

(19) Υποχρεωτικές αξιολογήσεις που πραγματοποίησε η Επιτροπή κατ’ εφαρμογή του άρθρου 11 των κανονισμών (ΕΚ) αριθ. 74/2008 για τη σύσταση της Κοινής Επιχείρησης ARTEMIS, (ΕΚ) αριθ. 72/2008 για τη σύσταση της Κοινής Επιχείρησης ENIAC και (ΕΕ) αριθ. 561/2014 για τη σύσταση της Κοινής Επιχείρησης ECSEL.

(20) Έγγραφο εργασίας των υπηρεσιών της Επιτροπής «Interim Evaluation of the Joint Undertakings operating under Horizon 2020» [SWD(2017) 339 final].

(21) Στις συστάσεις που διατύπωσαν οι αξιολογητές περιλαμβάνονται οι ακόλουθες: η ανάγκη διαμόρφωσης σαφούς μακροπρόθεσμης στρατηγικής για έρευνα, ανάπτυξη και καινοτομία στον τομέα των ηλεκτρονικών συστατικών στοιχείων και συστημάτων, η επίτευξη μεγαλύτερης ενοποίησης των τριών ενώσεων του κλάδου της Κοινής Επιχείρησης, η προώθηση της επιλογής έργων που δίνουν βάρος στην κάθετη ολοκλήρωση των ερευνητικών δραστηριοτήτων, η ενίσχυση της συμμετοχής των ΜΜΕ και η διερεύνηση συνεργιών με άλλες Κοινές Επιχειρήσεις, η μείωση του διοικητικού φόρτου και η επικέντρωση στη στρατηγική, ο εξορθολογισμός των διαδικασιών επισκόπησης και υποβολής στοιχείων, η ενθάρρυνση των κρατών μελών να δεσμεύονται για πολυετή χρηματοδότηση των δραστηριοτήτων της Κοινής Επιχείρησης ECSEL, η ανάπτυξη κατάλληλων μεθόδων για τη μέτρηση της πορείας εκτέλεσης των έργων, και του αντικτύπου τους, και, τέλος, η διευκόλυνση της ανιχνευσιμότητας και της επαναχρησιμοποίησης των αποτελεσμάτων των έργων.

(22) Στις δράσεις που προβλέπονται στο σχέδιο δράσης σε συνέχεια των συστάσεων των αξιολογητών περιλαμβάνονται οι εξής: η προώθηση της χρήσης πιλοτικών γραμμών από νέους φορείς, ιδίως ΜΜΕ, η προώθηση κάθετα ολοκληρωμένων προτάσεων με έμφαση στην προστιθέμενη αξία από την άποψη της καινοτομίας, του αντικτύπου και της υλοποίησης, η ενθάρρυνση και η στήριξη περισσότερων κρατών που μετέχουν στην Κοινή Επιχείρηση ECSEL ώστε να αναλαμβάνουν περισσότερες δεσμεύσεις πολυετούς χρηματοδότησης, η συνεργασία με άλλες Κοινές Επιχειρήσεις, η ανάλυση αποδοτικών προσεγγίσεων για την αξιολόγηση του αντικτύπου των έργων και ο ορισμός συναφών βασικών δεικτών επιδόσεων.

(23) Στις δραστηριότητες που έχουν ήδη δρομολογηθεί περιλαμβάνονται οι εξής: η εκπόνηση του νέου θεματολογίου στρατηγικής έρευνας στον τομέα των ηλεκτρονικών συστατικών στοιχείων και συστημάτων (Electronic and Components System Strategic Research Agenda, SRA) και του πολυετούς στρατηγικού θεματολογίου έρευνας και καινοτομίας (Multiannual Strategic Research and Innovation Agenda, MASRIA) και η διοργάνωση του επόμενου ευρωπαϊκού φόρουμ ηλεκτρονικών συστατικών στοιχείων και συστημάτων με την ενεργό συμμετοχή των τριών ενώσεων του κλάδου της Κοινής Επιχείρησης που θα πραγματοποιηθεί τον Νοέμβριο του 2018.

(24) Ειδικότερα, η Κοινή Επιχείρηση ECSEL έκρινε ότι η σύσταση των αξιολογητών για εναρμόνιση των κανόνων συμμετοχής και των εθνικών συντελεστών απόδοσης δαπανών των κρατών μελών εκφεύγει της αρμοδιότητάς της.